กสิกรรุกให้กู้การค้า
กสิกรไทยฝ่าวิกฤต ส่งออก รุกกลุ่มอุตสาหกรรมอนาคตดี ดันเทรดไฟแนนซ์ปีนี้โต 6%
16 มี.ค. 2558

กสิกรไทยฝ่าวิกฤต ส่งออก รุกกลุ่มอุตสาหกรรมอนาคตดี ดันเทรดไฟแนนซ์ปีนี้โต 6% 
นายจงรัก รัตนเพียร รองกรรมการผู้จัดการ ธนาคารกสิกรไทย เปิดเผยว่า ปีนี้สายงานธุรกิจลูกค้าบรรษัทตั้งเป้ารักษาการเติบโตของรายได้รวมจากธุรกิจการค้าต่างประเทศ หรือเทรดไฟแนนซ์ไว้ 6% ต่อเนื่องจากปี 2557 ที่มีรายได้รวมจากเทรดไฟแนนซ์ ทั้งดอกเบี้ยและค่าธรรมเนียม 4,000 ล้านบาท หรือคิดเป็นสัดส่วน 20-30% ของรายได้รวมในสายงานธุรกิจลูกค้าบรรษัท ถือเป็นอันดับ 1 ในสายงานนี้
สำหรับปีนี้คาดว่า ธุรกรรมการค้าระหว่างประเทศทั้งระบบจะเติบโต 4% จากมูลค่า 14 ล้านล้านบาท ในปี 2557 ขณะที่ลูกค้าเทรดไฟแนนซ์ของธนาคารมีมูลค่าการค้า 1.6 ล้านล้านบาท ทั้งลูกค้าธุรกิจรายใหญ่ และธุรกิจขนาดกลางและขนาดย่อม (เอสเอ็มอี) คิดเป็นส่วนแบ่งการตลาดประมาณ 17% ของทั้งระบบ
ทั้งนี้ กลยุทธ์ธุรกิจเทรดไฟแนนซ์ปีนี้ ธนาคารจะเน้นกระจายกลุ่มลูกค้าไปยังอุตสาหกรรมที่เติบโตได้ดี อาทิ กลุ่มยานยนต์ ที่คาดว่าปีนี้จะส่งออกได้ 1.2 ล้านคัน กลุ่มอิเล็กทรอนิกส์ ที่ได้อานิสงส์จากเทคโนโลยีใหม่ๆ เช่น คลาวด์ อาหารและสินค้าเกษตรแปรรูป มีโอกาสขยายตัวจากการเปิดประชาคมเศรษฐกิจอาเซียน หรือเออีซี รวมทั้งกลุ่มอัญมณีและเครื่องประดับ ขณะที่ปัจจุบันลูกค้าหลักเป็นธุรกิจเชื้อเพลิง 19% เกษตร 12% และอิเล็กทรอนิกส์ 11%
อย่างไรก็ดี นายจงรัก ยอมรับว่า ธุรกรรมเทรดไฟแนนซ์ ในปี 2558 ค่อนข้างมีความท้าทาย เนื่องจากภาวะการส่งออกของประเทศปีนี้มีแนวโน้มฟื้นตัวช้ากว่าคาด จากปัจจัยสำคัญ คือ ภาวะตลาดการค้าโลกยังไม่ดี ประกอบกับค่าเงินบาทที่นิ่ง ขณะที่คู่แข่งมีค่าเงินอ่อนค่าลง แม้ว่าคณะกรรมการนโยบายการเงิน (กนง.) จะปรับลดดอกเบี้ยลง 0.25% และทำให้เงินบาทอ่อนค่าลงทันที 33 สตางค์ ซึ่งส่งผลดีต่อการส่งออกบ้าง แต่เป็นเพียงระยะสั้น เพราะสุดท้ายค่าเงินบาทก็กลับมาทรงตัวอีก ส่งผลต่อขีดความสามารถในการแข่งขัน ธนาคารกสิกรไทยจึงเตรียมปรับลดตัวเลขคาดการณ์การส่งออกปีนี้ เหลืออัตราการเติบโต 3.5%
สำหรับแนวโน้มอัตราแลกเปลี่ยนในระยะต่อไปยังคงค่อนข้างผันผวน ทำให้คาดว่าจะมีธุรกรรมป้องกันความเสี่ยงจากอัตราแลกเปลี่ยน (เฮดจิ้ง) มากขึ้นกว่าช่วงที่ผ่านมา โดยเฉพาะในช่วงที่สหรัฐใกล้จะขึ้นอัตราดอกเบี้ย ทำให้ค่าเงินจะอ่อนไหวไปตามการคาดการณ์ เบื้องต้นตลาดการเงินโลกประมาณการว่าดอกเบี้ยที่เหมาะสมของสหรัฐจะอยู่ที่ 4% โดยจะมีการทยอยปรับขึ้นตั้งแต่ปลายปีนี้เป็นต้นไป
ก่อนหน้านี้การส่งออกไทยที่ขยายตัวดี ปริมาณธุรกรรมเทรดไฟแนนซ์จะเติบโตเฉลี่ยเป็นเลข 2 หลักโดยตลอด ก่อนจะชะลอลงในช่วง 2 ปีที่ผ่านมา ส่งผลให้การแข่งขันระหว่างธนาคารในธุรกิจเทรดไฟแนนซ์ยิ่งดุเดือด เห็นได้จากส่วนต่างอัตราดอกเบี้ยที่ลดลงต่อเนื่อง แต่ธนาคารมีช่องทางอื่นในการสร้างรายได้ค่าธรรมเนียมเพิ่มขึ้น เพื่อชดเชยมาร์จิ้นที่หายไป